ארץ צבי (שיר)

השיר "ארץ צבי" נכתב על ידי המשוררת תלמה אליגון-רוז, זוכת פרס אקו"ם. השיר בוצע במקור על-ידי יהורם גאון בשנת 1977, כחלק מהסרט "מבצע יונתן", שם שיחק גאון את דמותו של יונתן נתניהו.

רקע ותוכן השיר 
השיר "ארץ צבי" נכתב על-ידי המשוררת תלמה אליגון עבור הסרט "מבצע יונתן", אשר הביא למסכים את אירועי מבצע אנטבה. השיר הופק בשנת 1977, הולחן על-ידי דובי זלצר והוקלט על-ידי יהורם גאון אשר גילם את דמותו של יוני נתניהו בסרט. 

אליגון השתתפה בראיון בשנת 2014, ובראיון סיפרה כי השיר למעשה אף פעם לא נועד להיות שיר זיכרון, אלא נכתב מחוויותיה ומתחושותיה. היא הוסיפה כי השיר מסמל עבורה את הקשר שלה לארצה, לאנשיה ולהיסטוריה שלה. 

אליגון שיתפה כי בשנת 2006 שמעה ברדיו את אחותו של רועי קליין, חייל שנפל במלחמת לבנון השנייה, מבקשת שישמיעו לזכרו את השיר "ארץ צבי". בשנת 2014, יזמו דוד זבה ודורון בן עמי הופעה של אליגון ובזמן הכנותיה להופעה הודיעו לאליגון כי משפחת קליין תהיה באירוע, וכמחווה למשפחה השכולה החליטה אליגון לכתוב לזכרו של רועי בית נוסף. לאחר שהמשפחה שמעה את השיר עם הבית החדש, שיתפו את אליגון במשאלתם שהשיר יבוצע על-ידי יהורם גאון, מבצע השיר המקורי. גאון הסכים לבקשתם וביצע את השיר החדש, אשר עובד על ידי המוזיקאי דוד זבה.

הצלחה וביקורת 
השיר "ארץ צבי" הפך לקלאסיקה ישראלית עקב עיסוקו בגבורה, והוצג במצעדי הפזמונים השבועיים של רשת ג' במרץ 1977. השיר רץ במשך 12 שבועות במצעדים של אותה השנה, ובשיאו אף הגיע למקום התשיעי במצעדים.

חידושים וביצועים 
בשנת 2014, שרה להקת "מיתרים" בניצוחו של צביקה קצובר את מילות הברכה "מי שברך לחיילי צה"ל", לצלילי השיר "ארץ צבי", לכבוד יום העצמאות ה-66 למדינת ישראל.

קישורים חיצוניים 
 ארץ צבי - נעימת הפתיחה של מבצע יונתן (1977)
 ארץ צבי - יהורם גאון
 ארץ צבי - גרסה חדשה לזכרו של רס"ן רועי קליין הי"ד
 מי שברך לחיילי צה"ל - מקהלה ווקאלית מיתרים
 
 תווים של השיר "ארץ צבי " בתוך הספר של דב זלצר"עושה המנגינות . (תל אביב :2004 )

הערות שוליים 

שירי יהורם גאון
שירי 1977
שירים בעברית